b'\n_START_ARTICLE_\nMali detel\n_START_SECTION_\nOpis\n_START_PARAGRAPH_\nMali detel ve\xc4\x8dino \xc4\x8dasa pre\xc5\xbeivi v vrhovih visokih dreves v gozdovih in parkih. Zanj so zna\xc4\x8dilne \xc5\xa1iroke bele proge na perutih ter tanj\xc5\xa1e \xc4\x8drne proge na sivo-belem spodnjem delu hrbta. V dol\xc5\xbeino mero od 14 do 16 cm, razpon kril pa je od 24 do 29 cm._NEWLINE_Samec ima \xc5\xa1krlatno krono, rjavo \xc4\x8delo in \xc4\x8drno progo od baze kljuna do vratu. Zatilje in zgornji del hrbta sta \xc4\x8drne barve, spodnji del je bel s \xc4\x8drnimi progami. Preko peruti potekajo tri \xc5\xa1iroke bele proge, progasta pa so tudi zunanja repna peresa. Trebuh je bele barve, boki so progasti. Kljun in noge so sive barve._NEWLINE_Samica ima belo krono, mladi\xc4\x8di pa imajo vsi \xc5\xa1krlatno glavo. Barva perja se z letnimi \xc4\x8dasi ne spreminja._NEWLINE_V Sloveniji je zaradi izginjanja starih sadovnjakov in drugih starih dreves spoznan za ogro\xc5\xbeenega in je kot ranljiva vrsta uvr\xc5\xa1\xc4\x8den na Rde\xc4\x8di seznam pti\xc4\x8dev gnezdilcev.\n_START_SECTION_\nEkologija\n_START_PARAGRAPH_\nMali detel \xc5\xbeivi v podobnem habitatu kot veliki detel, kateremu je na videz tudi podoben. Ogla\xc5\xa1a se s ponavljajo\xc4\x8dim, glasnim, "keek". Ogla\xc5\xa1a se preko selega leta, bolj intenzivno pa med dvorjenjem._NEWLINE_Osnovna hrana malega detla so li\xc4\x8dinke podlubnikov, do katerih pride z odstranjevanjem drevesne skorje in odmrlega lesa pod njo. Ko\xc5\xa1\xc4\x8dki lubja in lesa ob vzno\xc5\xbeju drevesa so tako eden prvih znakov, da so drevesa napadena v kro\xc5\xa1njah. Mali detel hrano i\xc5\xa1\xc4\x8de od pomladi do jeseni, zaradi majhne velikosti li\xc4\x8dinke i\xc5\xa1\xc4\x8de tudi pod skorjo tanj\xc5\xa1ih vej. Med dvorjenjem se obi\xc4\x8dajno hrani z \xc5\xbeu\xc5\xbeelkami, ki jih pobira s povr\xc5\xa1ine drevesa. Tudi mlade hrani s tovrstnimi \xc5\xbeu\xc5\xbeelkami in njihovimi li\xc4\x8dinkami. Redko se mali detel prahranjuje tudi s sade\xc5\xbei, dokaj pogosto pa spomladi li\xc5\xbee drevesni sok, ki prite\xc4\x8de iz ranjenih vej. Mali detel no\xc4\x8d pre\xc5\xbeivi v drevesni duplini, ki jo izdolbe za gnezdo. Ob\xc4\x8dasno za duplo pove\xc4\x8da obstoje\xc4\x8de razpoke v lesu. Dupline izte\xc5\xa1e na vi\xc5\xa1inah med 10 in 20 metrov, njihov premer pa je od 2,5 do 5 cm. Gnezdo ustvari na koncu preko 30 cm dolgega, po\xc5\xa1evno padajo\xc4\x8dega rova in ga nastelje z lesnimi okru\xc5\xa1ki in lesnim drobirjem. V gnezdo samica izle\xc5\xbee od 5 do 8 svetlo ble\xc5\xa1\xc4\x8de\xc4\x8dih jajc, ki jih izmeni\xc4\x8dno valita oba star\xc5\xa1a. Na leto ima mali detel le eno leglo._NEWLINE_Mali detel je po ve\xc4\x8dini ptica stalnica, ob\xc4\x8dasno pa se tudi seli. Pozimi lahko zaradi nizkih temperatur populacija upade, vremenske razmere spomladi pa vplivajo na parjenje.'